गिरझा नैं इक नजर बड़ोइआ पर बनाए दे आपने आल्हड़ै पर फेरी डींग-बड़ींगिआं तराम्बड़िआं किछ चीढ़ा दिआं, किछ बंजा दिआं, बंजै दिएं डालिएं पर टांमा टांमा पत्तर गाब्भरा, मते अपना रंग छोड़ी बैठे दे। उस गिरझना गी पुच्छेआ किछ होर निं आननिआं डालिआं, तराम्बड़िआं, अजैं किन्निआं पलैरां न, अंडा थोड़ा खड़ोई सकदा इंदै पर। गिरझना नैं गल्ल समझदे होई फंग सुहाके ते बड़ोई पर डुआर भरी लेई। गिरझा नैं तांह्-तुआंह् किछ लुक्कड़िआं बनकाईआं ते फ्ही उसनै बी डुआरी भरी लेई।